Λουδοβίκος Δ΄ της Έσσης

Ο Λουδοβίκος Δ΄ (γερμ. Ludwig IV., 12 Σεπτεμβρίου 1837 - 13 Μαρτίου 1892) από τον Οίκο της Έσσης-Ντάρμστατ ήταν μέγας δούκας της Έσσης & παρά τω Ρήνω (1877 - 1892). 

Βιογραφία
Ο Φρειδερίκος Γουλιέλμος Λουδοβίκος Κάρολος γεννήθηκε στο Ανάκτορο του Πρίγκηπα Καρόλου του Ντάρμστατ και ήταν ο πρωτότοκος γιος του Καρόλου της Έσσης & παρά τω Ρήνω και της Ελισάβετ των Χοεντσόλλερν, κόρης του Γουλιέλμου της Πρωσίας.

Ο θείος του, Λουδοβίκος Γ΄ της Έσσης & παρά τω Ρήνω, ήταν άτεκνος και διάδοχός αυτού ήταν ο Κάρολος. 

Ο Αλβέρτος της Σαξονίας-Κοβούργου & Γκότα πρότεινε την κόρη του Αλίκη για σύζυγο τού Λουδοβίκου Δ΄. Το ζεύγος συναντήθηκε και ερωτεύτηκε. Ο Αλβέρτος απεβίωσε το 1861 και εξήμισι μήνες μετά οι δύο νέοι παντρεύτηκαν πρόθυμα. Η μητέρα της Αλίκης, η Βικτωρία του Ηνωμένου Βασιλείου έχρισε τον Λουδοβίκο Δ΄ ιππότη του Τάγματος της Περικνημίδος. Δέκα μήνες μετά γεννήθηκε το πρώτο τους παιδί και το ζεύγος δυσκολεύτηκε οικονομικά για να διατηρήσει την κοινωνική ζωή της θέσης του. Η Αλίκη ενδιαφερόταν για την ανατροφή των παιδιών, τις αγαθοεργίες, την κοινωνική μέριμνα, τις επιστημονικές έρευνες και την πνευματική καλλιέργεια· ο Λουδοβίκος Δ΄ ήταν ευσυνείδητος και καλοπροαίρετος, αλλά αφελής στους τρόπους του και συμβατικός στις επιδιώξεις του. 

Στον Αυστρο-Πρωσικό Πόλεμο του 1866 ο Λουδοβίκος Δ΄ διοικούσε το Ιππικό της Έσσης. Η Έσση ήταν με το μέρος της Αυστρίας, που έχασε. Η Πρωσία προσάρτησε τα συμμαχικά της Αυστρίας κράτη Αννόβερο, Νάσσαου, Έσση-Κάσσελ και θα προσαρτούσε και την Έσση-Ντάρμστατ, αλλά η αδελφή του Λουδοβίκου Γ΄, Μαρία, ήταν σύζυγος του Αλεξάνδρου Β΄ της Ρωσίας. Έτσι το μεγάλο δουκάτο της Έσσης-Ντάρμστατ & παρά τω Ρήνω διατηρήθηκε. 

Στον Γαλλοπρωσικό Πόλεμο του 1870 που προκάλεσε ο Μπίσμαρκ, η Έσση-Ντάρμστατ συμμάχησε με την Πρωσία, που νίκησε. Ο Λουδοβίκος Γ΄ είχε πολεμήσει θαρραλέα στη μάχη του Γκραβλότ μαζί με τον Φρειδερίκο της Πρωσίας, σύζυγο της αδελφής της Αλίκης, Βικτωρίας. Ο Λουδοβίκος Δ΄ διοικούσε ένα τμήμα του στρατού της Βορειο-Γερμανικής Συνομοσπονδίας. Η Αλίκη ανέλαβε την ανακούφιση των πληγέντων από τον πόλεμο το 1870. Το 1873 ο δεύτερος γιος τους Φρειδερίκος, που έπασχε από αιμορροφιλία, έπεσε από το παράθυρο και απεβίωσε. Δεν ήταν ακόμη 3 ετών. Αυτό έφερε την Αλίκη σε πνευματική κρίση πίστης. Ο Λουδοβίκος δεν κλονίστηκε.

Στις 20 Μαρτίου 1877 απεβίωσε ο πατέρας του και σε σχεδόν τρεις μήνες μετά ο θείος του Λουδοβίκος Γ΄, ο οποίος ήταν άτεκνος. Έτσι, ο Λουδοβίκος Δ΄ τον διαδέχθηκε ως μέγας δούκας της Έσσης & παρά τω Ρήνω. Ενάμισι έτος μετά προσβλήθηκε από διφθερίτιδα αυτός και η οικογένειά του. Έγιναν καλά εκτός από την πέμπτη κόρη του, Μαρία, που απεβίωσε 4 ετών και τη σύζυγό του που απεβίωσε ένα μήνα μετά το 1878.

Ο Λουδοβίκος Δ΄ απεβίωσε σε ηλικία 54 ετών από καρδιά το 1892 στο Νέο Ανάκτορο του Ντάρμστατ. Τάφηκε στο Ρόζενχοε, το μαυσωλείο του Οίκου του, έξω από το Ντάρμστατ. Τον διαδέχθηκε ο γιος του, Ερνέστος Λουδοβίκος.

Οικογένεια
Νυμφεύτηκε το 1862 την Αλίκη, κόρη του Αλβέρτου της Σαξονίας-Κοβούργου-Γόθας, και είχε τέκνα:
 Βικτώρια (1863 - 1950), παντρεύτηκε τον εξάδελφο του πατέρα της Λουδοβίκο του Μπάττενμπεργκ, ναύαρχο του Ηνωμένου Βασιλείου.
 Ελισάβετ (Ελισάβετ Φεοντόροβνα) (1864 - 1918), παντρεύτηκε τον εξάδελφό της, Σέργιο Αλεξάνδροβιτς της Ρωσίας.
 Ειρήνη (1866 - 1953), παντρεύτηκε τον Ερρίκο της Πρωσίας.
 Ερνέστος Λουδοβίκος (1868 - 1937), Μέγας Δούκας της Έσσης & παρά τω Ρήνω.
 Φρειδερίκος (1870 - 1873), έπασχε από αιμορροφιλία, πέθανε από εσωτερική αιμορραγία, 3 ετών.
 Αλίκη (Αλεξάνδρα Φιόντοροβνα) (1872 - 1918), παντρεύτηκε τον γιο του εξαδέλφου της Νικόλαο Αλεξάνδροβιτς της Ρωσίας (μετέπειτα Νικόλαο Β΄), ανιψιό του Σέργιου Αλεξάνδροβιτς.
 Μαρία (1874 - 1878), πέθανε από διφθερίτιδα, 4 ετών.

Το 1878 απεβίωσε η Αλίκη και ο Λουδοβίκος Δ΄ έκανε το 1884 δεύτερο, μοργανατικό γάμο με την Αλεξαντρίνε, Κόμισσα Χούττεν-Σζάπσκα, που έλαβε τον τίτλο Κόμισσα φον Ρόμροτ. Οι συγγενείς της Αλίκης του δημιούργησαν προβλήματα και έπειτα από μία εβδομάδα το ζεύγος χώρισε και ο γάμος ακυρώθηκε.

Πρόγονοι

Παραπομπές

Κατηγορία:Οίκος της Έσσης